בס"ד

**גיליון הש"ס המפורש- מסכת מגילה**

**לרבינו עקיבא אייגר זצ"ל**

נכתב ונערך על ידי **הרב משה חיים הר-נוי**, רב קהילתי שכונת אם המושבות בפתח תקווה

והוספתי מעט תוספות ממני הקטן לדברי קודשו , וקראתי להן "דבר משה"

**דף ב עמוד א**

**\*מתניתין אלא שהכפרים-** רבינו מפנה למדרש תנחומא פרשת בראשית (פרשה ג) . המדרש מביא הסבר אחר מדוע כפרים מקדימים ליום חמישי. והסברו כי אם חל י"ד ביום ראשון , אי אפשר לצום תענית אסתר בשבת או ביום שישי (מפני ההכנות לשבת). ואם חל י"ד בשבת , גם לא צמים ביום שישי ולכן קבעו כלל שכפרים מקדימים ליום הכניסה כלומר ליום חמישי (שהוא י"ב אדר או י"ג אדר).

**\*ולא יעבור-**רבינו מפנה לדף ה עמוד א שם הגמרא אומרת כי במגילה אם חל י"ד בשבת מקדימים ולא מאחרים מאחר שכתוב "ולא יעבור" לעומת זאת בדף שלנו הגמרא למדה מכך שאין לקרוא מגילה אחרי יום ט"ו באדר.

**דף ג עמוד א**

**\*שכחום וחזרו ויסדום-** רבינו מפנה לשני מקורות נוספים בהם מופיע העקרון הזה:

א. מגילה יח ע"א- שכתוב ששמעון הפקולי הסדיר את תפילת העמידה לפני רבן גמליאל ביבנה. מאידך כתוב שאנשי כנסת הגדולה תקנו את התפילה ולכן שואלת הגמרא מה בדיוק עשה שמעון הפקולי? ועונה הגמרא כי אנשי כנסת הגדולה תקנו את נוסח התפילה ועם ישראל שכח את הנוסח ושמעון הפקולי סידר מחדש את התפילה

ב. סוכה מד א- הגמרא אומרת כי חביטת הערבה מנהג נביאים או יסוד נביאים (ע"ש ההבדל ביניהם). הגמרא שואלת הרי כתוב שזו הלכה למשה מסיני? והשיבה הגמרא כי אכן זו הלכה למשה מסיני אך עם ישראל שכח את ההלכה (רש"י: בגלות בבל) ונביאי שיבת ציון הזכירו לעם ישראל את ההלכה.

**\*אונקלוס הגר אמרו-** בגמרא שלנו כתוב כי אונקלוס הגר לא המציא את התרגום אלא "אמרו **מפי** רבי אליעזר ורבי יהושע" , לעומת זאת בירושלמי אליו פנה רבינו (מגילה, פ"א, ה"ט) כתוב כי עקילס אמר את התרגום **לפני** רבי אליעזר ורבי יהושע.

\***כמספדא דאחאב-** רבינו מפנה לתוד"ה "והלא" (בבא קמא יז,ב). רבי יהודה אומר שפירוש הפסוק "וכבוד עשו לו במותו" שנאמר על חזקיה מדובר על רבבות אנשים שהשתתפו בלוויתו. רבי נחמיה מקשה על כך ואומר הרי גם לאחאב הרשע עשו מספד גדול ככתוב בגמרא שלנו ואם כן מהי מעלתו של חזקיהו ? ולכן רבי נחמיה מסביר ששמו ספר תורה על מיטתו. התוספות מעיר כי אחאב נפל בקרב ולכן אוהביו השתתפו בלוויתו וספדו לו , אך הצדיקים שבדור דבר שמחו על נפילתו של הרשע שנאמר "באבוד רשעים רינה".

**\*רש"י ד"ה "ויקראו בספר תורת האלוקים"-** רש"י מציין כי הפסוק מופיע בספר עזרא. בתנ"ך שלנו הפסוק מופיע בספר נחמיה. רבינו מפנה לרש"י ד"ה "צאו ההר" וגם שם רש"י מציין כי זהו פסוק בספר עזרא . רבינו (במסכת סוכה) מונה פסוקים נוספים בהם רש"י אומר שזה פסוק בספר עזרא אך בתנ"ך שלנו זה בספר נחמיה. ההסבר שלו הוא כי הגמרא במסכת סנהדרין (צג,ב) אומרת כי נחמיה שהחזיק טובה לעצמו, נשלל ממנו שם ספרו והכל נקרא על שם עזרא. בתנ"ך שלנו חילקו חזרה לשני ספרים עזרא ונחמיה.

**\*תוס' ד"ה מבטלין-** רבינו מפנה לפסקי התוספות (ערכין, פסק יט) שם פוסק התוספות שמבטלים עבודת בית המקדש לטובת קריאת מגילה אפילו אם זה יבטל לגמרי את הקרבת הקורבן. ואילו כאן תוספות אמר שזה לא מבטל את הקרבת קורבן התמיד שהרי יש הרבה זמן אחר כך להקריב את קורבן התמיד .

**דף ג עמוד ב**

**\*ולהכנסת כלה-** רבינו מציין כי אכן כך נפסק להלכה ברמ"א אבן העזר, סה, א. [[1]](#footnote-1)

**דף ד עמוד א**

**\*תוד"ה "נשים"-** תוספות (וכן בה"ג) פסקו שפירוש "נשים חייבות במקרא מגילה" הוא שהן מוציאות נשים אך לא מוציאות גברים. רבינו מפנה לתוד"ה "באמת" (סוכה לח , א) המזכיר את ההלכה הזו שנשים לא מוציאות גברים ומנמק כי זה לא כבוד לקהל גברים שאשה תוציא אותם ומציינים התוספות את התוספתא הפוסקת שגם בברכת המזון לא מוציאה אשה את הגברים כאשר מדובר ברבים.

**\*תוד"ה "פסק"-** תוספות אומרים שבפורים אומרים "למנצח על איילת השחר מזמור לדוד" כי כתוב בו מפלתן של רשעים. רבינו מקשה כי במקורות אחרים ראינו סיבות אחרות לקשר בין המזמור הזה לבין חג הפורים:

א. מגילה טו ע"ב – אסתר קראה לאחשוורוש "כלב" ולאחר מכן תקנה ל"אריה".

ב. יומא כט ע"א- נמשלה אסתר לאיילה- מה איילה חביבה כל בעלה כל שעה אף אסתר חביבה הייתה על אחשוורוש כל שעה.

**דף ה עמוד א**

\***הוה עובדא וחש ליה** – רבינו מפנה לתוד"ה "ושמע קול" (ראש השנה כז,ב). התוספות מחלקים בין דברים שבקדושה כגון יהא שמיה רבא וקדושה ששם צריך שכל המניין יעמוד במקום אחד , לבין מגילה או שופר שאין חובה שכולם יעמדו יחד אלא כל מי שכיוון לבו לצאת הוא חלק מהמניין ולכן לדעת רב אסי בגמרא במגילה (שבין קוראים בזמנה בין שלא בזמנה צריך עשרה ) אין חובה שכל העשרה יעמדו במקום אחד.

**דף ה עמוד ב**

**\*תוד"ה ממעטין –** תוספות הסבירו כי בתעניות האחרונות אם לא ירדו גשמים חמורות מתשעה באב עצמו כי בת"ב מותר להתארס ובתעניות הללו אסור. רבינו מפנה לגמרא פסחים נה עמוד א שם מסקנת הגמרא היא שאין בין תשעה באב לתענית ציבור אלא שזה מותר במלאכה וזה אסור במלאכה ולא הוזכר הנק"מ שציין תוספות אצלינו. והשאיר בצ"ע.

**דף ו עמוד א**

**\*רש"י ד"ה "זממו"-** רש"י הסביר כי זממו מלשון "זמם" שהיא טבעת ברזל ששמים באף של נאקה שלא תברח ופירוש הפסוק שזו התפילה לקב"ה שיאסור את הרשע ולא ישחררנו.

רבינו מפנה לגמרא בשבת (נא,ב) שם מוזכר כי נאקה קושרים אותה "בזממא דפרזלא"

**דף ח עמוד ב**

**\*אין בין מצורע –** רבינו מפנה למו"ק (ז,א). הגמרא אומרת שרבי פוסק הלכה כרבי מאיר שמצורע מוסגר רואים את נגעיו במועד ואם הוא טהור הכהן אומר לו ואם הוא טמא לא אומר לו והלכה כרבי יוסי במצורע מוחלט שלא רואים אותו כלל במועד. תוספות מצטטים את רש"י **(לא מצאתי את הדברים ברש"י)** האומרים שמצורע מוסגר אסור בתשמיש המיטה ומצורע מוחלט מותר. התוספות מקשים הרי בגמרא שלנו במסכת מגילה כתוב בפירוש שיש רק הבדל אחד בין מוסגר למוחלט והוא רק בנושא פריעה ופרימה ומכאן שלכל ההלכות האחרות הם שווים (תוספות ממשיכים גם לנושא שילוח מן המחנות שהם שווים).

**\*עין משפט נר מצווה אות ד-** הגמרא דחתה את דברי רב שמואל בר רב יצחק ואמרה כי המילה "וטהר" הכתובה במצורע אינה מתייחסת לעבר (כלומר שמצורע מוסגר אינו בפריעה ופרימה מתחילת התהליך) אלא מדבר לעתיד שמעתה והלאה לאחר טהרתו אינו מטמא בביאתו לבית . עין משפט נר מצווה סימן את המאמר הזה להלכה והפנה לרמב"ם הלכות טומאת צרעת פ"י ה"יא). רבינו מציין כי ההלכה המצויינת ברמב"ם אין לה קשר למה שהגמרא למדה וסומן על ידי עין משפט. רבינו מפנה לספר ראשון לציון (לבעל אור החיים הקדוש) שסובר כי לרמב"ם הייתה גירסה אחרת:

ולדידי חזי לי דגי' הרמב"ם בגמרא היא כגירסת הספרים דלא גרסי טהור מלטמא בביאה אלא טהור סתם פי' לכולה מלתא מכי נטהר כל טהרות שנגע בהם טהורות הגם דפשתה וטמא אינו טמא אלא משם והלאה.

**\*רש"י ד"ה "לתופרן בגידין" –** רש"י אומר כי הלכה למשה מסיני שתפילין ומזוזות תופרים בגידין. רבינו מפנה לשו"ת חוות יאיר (סימן קצב, אות יג) שם כותב המחבר כי במזוזה כלל לא שייך הלשון "לתופרן בגידין " כי אין תפירות במזוזה ולכן יש לתקן שרק תפילין נתפרות בגידין הלכה למשה מסיני. ומשאיר צ"ע על דברי רש"י.

**דף ט עמוד א**

**\*וכתבו לו-** רבינו מפנה לים של שלמה (בבא קמא, פרק ד, סימן ט). הרב פוסק שכאשר מתרגמים את התורה בציווי של מלכות הגויים אסור לשנות את דברי התורה גם אם מדובר בסכנה מצד הגויים. ואז היש"ש מקשה מהגמרא שלנו ומתרץ:

והא דאיתא בפ"ק דמגילה (ט ע"א) מעשה בתלמי שכינס ע"ב זקינים וכו', ושינו התורה. התם מן שמיא הוא דאסכימו בהדייהו, וכעין רוח הקודש היה. וכן איתא התם, נתן הקדוש ברוך הוא [בלב] כל אחד כו', והוה על פי הדיבור. ועוד, התם לא שינו שום דבר ממשמעותו, אלא שינו הלשון, דלא יהפכו למינות. וכמו ששינו כך הוא כוונת המקרא כפשוטו. אבל לומר על הפטור חייב, או להיפך, היה ככופר בתורת משה. מה לי דיבור אחד מה לי כל התורה, כדאיתא בפ' ג' דיומא (ל"ח ע"ב) אמר רב, כל השוכח דבר אחד מכל תלמודו גורם גלות לבניו. שנאמר (הושע ד, ז') ותשכח תורת אלהיך אשכח בניך גם אני. אלמא דדבר אחד מתורה הוא נקרא תורת ה':

**דף ט עמוד ב**

\***מפני שאשתו** – רבינו מציין כי במדרש רבה פרשת שמיני ובירושלמי כתוב **שאמו** של תלמי המלך שמה "ארנבתא" ולא אשתו כמו גירסת הגמרא שלנו

\***מעשה ברבי יוסף בן אולם-** רבינו מפנה לתוספות ישנים (יומא כא,א). המשנה במסכת אבות אומרת כי לא אירע קרי בכהן גדול ביום הכיפורים והנה בגמרא שלנו כתוב בפירוש שהדבר קרה רבי יוסף בן אולם נכנס להחליף אותו. תוספות עונים כי עשרת הנסים היו במקדש ראשון (שדרגת קדושתו הייתה גבוהה) אך במקדש שני לא היו הנסים הללו.

\***רבי היא ונסיב לה אליבא דתנאי**- רבינו מפנה לעוד מקומות בש"ס בהם הגמרא אומרת שסעיף מסויים במשנה הוא שיטת רבי המכריע כשיטת תנא מסויים בסעיף א' וכתנא השני בסעיף ב' ("רבי היא ונסיב לה אליבא דתנאי").

\***תוד"ה "אין בין כהן משוח...אלא פר הבא על כל המצוות"-** תוס' מסבירים כי מדובר בפר שהכהן הגדול חטא ומביא פר על שגגתו ולא על פר העלם דבר של ציבור שכשר גם בכהן הדיוט. רבינו מפנה למספר מקומות:

א. תוד"ה "אני ראיתיה" (יומא נז, א) – בגמרא מסופר שרבי אלעזר ברבי יוסי מספר שראה את הפרוכת ברומי והיו עליה טיפי דמים של פר העלם דבר. תוספות מקשים הרי פרוכת הייתה רק בבית שני ואז לא היו מקריבים פר העלם דבר כי הכהן הגדול היה לא היה משוח בשמן המשחה אלא רק מרובה בגדים וכך למדנו בגמרא שלנו? ותירצו התוספות כי בבית שני היה פר העלם דבר של ציבור ומה שכתוב אצלינו שלא היה, הכוונה לפר שכהן גדול מביא **על שגגתו שלו שאז יש הבדל בין בית ראשון לבית שני .**

ב. תוד"ה "אי דפנים" – מסבירים כי מכיוון שכתוב "אם הכהן המשיח יחטא" ויש אות ה' מיותרת הדבר בא לומר כי הקרבת פר העלם דבר של ציבור כשר בכהן הדיוט כמו שאמרו התוספות במסכת מגילה.

**דף י עמוד א**

**\*וקידשה לעתיד לבוא-** רבינו מעיר שיש למחלוקת זו השלכה למחלוקת בגמרא במסכת ברכות (סא,א) באם מותר היום להפנות מזרח ומערב (הר הבית)

**דף יא עמוד א**

**\*אדם ולא מלך-** רבינו מפנה לתוד"ה "כהנים לוים וישראלים" . (עבודה זרה ג, א). התוספות דנים בהבדל בין מקומות שכתוב "אדם" לבין מקומות שכתוב ה"אדם". ומזכירים גם הגמרא שלנו.

\***רש"י ד"ה "מסורבלין**"- רש"י מסביר מלובשים. רבינו מפנה לרש"י ד"ה "קטן המסורבל בערלה" ושם הוא אומר כי מסורבל= עטוף.

**\*רש"י ד"ה "אח" –** הגמרא אומרת שכל מי שמזכיר אותו אומר "אח לראשו" והסביר רש"י אח- אוי. רבינו מפנה למסכת סנהדרין (קב ,ב) שם כתוב כי שמו של אחאב נקרא כך כי היה אח לאב. ורש"י פירש שם : אח=רע. וכן פירש רש"י את הפסוק בספר הושע (יג,טו) "הוא בין אחים יפריא...", אחים- דבר רע.

**דף יב עמוד א**

**\*שאלו תלמידיו את רשב"י-** בגמרא שלנו רבי שמעון אומר לתלמידיו כי עם ישראל נתחייב עונש חמור ביותר כי השתחוו לצלם שעשה נבוכדנצר ואינו מסכים עם דעתם שהעונש בא על שאכלו מסעודתו של אחשוורוש . רבינו מפנה למדרש רבה שיר השירים (פרשה ז) שם כתוב בדיוק הפוך שרבנן סוברים שהעונש בא כי עם ישראל השתחוו לצלם ורבי שמעון סובר על שאכלו מתבשיל גויים.

**\*הם לא עשו אלא לפנים-** רבינו מפנה לגמרא במסכת סנהדרין שם יש מחלוקת אביי ורבא האם אדם שהשתחווה לעבודה זרה מיראה חייב או פטור . וכן מפנה לתוד"ה "שלא השתחוו לצלם" (ע"ז ג, א) שם התוספות אומרים כי פסל נבוכדנצר לא היה עבודה זרה אלא פסל שעשה לכבוד עצמו מאחר שאם היה פסל עבודה זרה היה אסור להשתחוות לו גם למראית עין אלא היו צריכים למסור נפשם על קידוש השם.

**\* רש"י ד"ה דרי דרי ...וסוחרת לשון סחור-** רבינו מציין כי תרגום אונקלוס לפסוק : "וְשָׁחַ֛ט אֶת־בֶּ֥ן הַבָּקָ֖ר לִפְנֵ֣י יְקֹוָ֑ק וְ֠הִקְרִיבוּ בְּנֵ֨י אַהֲרֹ֤ן הַֽכֹּֽהֲנִים֙ אֶת־הַדָּ֔ם וְזָרְק֨וּ אֶת־הַדָּ֤ם עַל־הַמִּזְבֵּ֙חַ֙ **סָבִ֔יב** אֲשֶׁר־פֶּ֖תַח אֹ֥הֶל מוֹעֵֽד" , מתרגם את המילה "סביב"- "סחור"

\***רש"י ד"ה כצהרים...לשון סיהרא**- רבינו מציין כי גם שמה של אסתר (אסתהר) על פי רש"י בדף יג,א פירושו לבנה .

**דף יב עמוד ב**

\***אמר רב כהנא מכאן שהדיוט קופץ בראש**- רבינו מפנה לירושלמי (סנהדרין ד, ז). הגמרא אומרת כי ממוכן (המן) לא דיבר ראשון, אלא קודם דיברו החשובים ממנו , אך בגלל שדבריו התקבלו על ידי אחשוורוש נכתב כאילו הוא דיבר ראשון. זה כמובן סותר את דברי גמרתינו האומרת כי ממוכן קפץ בראש כי הדיוט קופץ בראש[[2]](#footnote-2).

\***אמר רבא אלמלא**- רבינו מפנה לדף תוד"ה "אלמלא" (מגילה כא, א) . רבינו תם קובע כלל אם כתוב "אלמלא"= אם לא, אם כתוב "אלמלי"= אם כן (אילו).

**\*רש"י ד"ה "נערי"-** רבינו מפנה לספר מקום שמואל (רבי שמואל אשכנזי מאלטונה) חלק ב' (הנקרא שער התירוצים). רש"י מחק את המילה "נערי" בתחתית העמוד. ןמסביר מקום שמואל כי בגירסת רש"י היה כתוב "נער"י שזה ראשי התיבות של האמוראים שמתרצים את הקושיה : נחמ**ן**, יהוש**ע**, **ר**בא , **י**וחנן . אלא שאם כך , בדברי רבה בר בר חנה בשם רבי יהושע היה צריך להיות כתוב "רבה בר בר חנה ...אמר" (כי זו תשובה נוספת) ומכיוון שכתובה קודם המילה "אמר" ואז השם , אין זו תשובה נוספת אלא דבר בפני עצמו ולכן מחק רש"י את הסימן "נער"י." [[3]](#footnote-3)

**דף יג עמוד א**

**\*ואשתו היהודיה-** רבינו מפנה למדרש רבה פרשת א' שם כתוב כי "אשתו היהודיה" זו יוכבד שהעמידה יהודים בעולם.

\***על שם הצדיקים-** רבינו מפנה לתוד"ה "ואין שיחה" (ברכות כו,ב) **.** התוספות מעירים כי לעיתים בגמרא מסויימת א' מוכיח את ב' ובגמרא אחרת ב' מוכיח את א'. ומביאים התוספות דוגמא מהגמרא שלנו שאומרת כי הדסה (אסתר) היתה צדיקה כי כתוב "והוא עומד בין ההדסים" ואילו בגמרא במסכת סנהדרין (צג,א) לומדים שצדיקים נקראים הדסים כי אסתר הייתה נקראת הדסה.

**\*רש"י ד"ה אסתהר- ירח-** רבינו מפנה לתרגום על הפסוק "והנה השמש והירח.." שם מתורגם ירח- סהרא

**דף יג עמוד ב**

**\*שני טרסיים-** רש"י במסכת חולין (נז, ב) פירש "מטלית של טרסיים"- צורפי נחושת. תוד"ה "מטלית" הקשו עליו מהגמרא שלנו שם מובן שטרסיים זה שם של אומה ולא של מקצוע.

**דף יד עמוד א**

**\*רש"י ד"ה "בהדי פלכא, שותא"-** רבינו מפנה לרש"י ד"ה "שותא" **(סוכה נו, א)** המסביר כי פירוש המילה "שותא" הוא שיחה (הגמרא שם אומרת כי מה שאומרת הילד בשוק שמע את אביו או אמו אומרים בבית).

**דף טו עמוד א**

**\*ששמו ושם אביו-** רבינו מפנה לגמרא במסכת בבא בתרא (טו,ב) המונה את נביאי אומות העולם ובתוכם בלעם ואביו. תוד"ה "בלעם" אומר כי הגמרא מתבססת על הכלל המופיעה בגמרתינו כי אם מוזכר שמו ושם אביו הרי שניהם נביאים.

רבינו מפנה גם למהרש"א החולק וסובר כי כלל זה נאמר רק לגבי נביאי ישראל . אך בעור היה נביא מכך שבלעם בעצמו מציין זאת בנבואותיו "נאם בלעם, בנו בעור" (לפי הסבר המהרש"א: הבן של בעור שגם הוא היה נביא).

**\*כל האומר רחב-** רבינו מפנה לקושיית תוד"ה "אלא במה שעיניו רואות" (סנהדרין מה,א) . הגמרא אומרת שיצר הרע לא מתגרה אלא במה שעיניו רואות. תוספות מקשים הרי בגמרא שלנו כתוב שמי שאומר "רחב רחב "עלול להיות בעל קרי בלי לראות אותה? ועונים תוספות כי הגמרא שלנו אמרה שזה רק "ביודעה ומכירה" שיכול לדמיין את דמותה מול עיניו.

**\*ואלו איהו לא אזיל גביה-** רבינו מפנה לתוד"ה "שכל " (בבא בתרא ד, א) . התוספות אומרים שבעוד שבגמרא שלנו התך לא חזר לומר לאסתר את דברי מרדכי כי "אין משיבין על הקלקלה" , תרגום הארמי של המגילה אומר שהוא לא השיב את דברי מרדכי כי המלך הרג אותו בינתיים.

**דף טו עמוד ב**

**\*רבה בר עופרן –** רבינו מפנה לתוד"ה "רבה" (מגילה י, ב) . תוספות מציינים כי יש לגרוס "בר עופרן" ולא "בר עפרון" כי לא קוראים לאדם בשמו של רשע כמו עפרון.

**\*אמר רב נחמן בר יצחק ורב כתיב-** רב נחמן מעיר שכתוב "ורב בניו" בכתיב חסר ולכן היו להמן 208 ילדים ולא 214. רבינו מפנה לשני מקורות נוספים שבהם הגמרא דורשת את לשון היחיד של הפסוק:[[4]](#footnote-4)

1. יומא לח,ב- העולם מתקיים אפילו בזכות צדיק אחד שנאמר "רגלי חסידו ישמר" (הכתיב הוא חסידו והקרי הוא חסידיו)

2. יומא עה, א- המן נבלע במאתיים ארבעים ושמונה אברים שהרי כתוב בלשון יחיד "מחספס" (אומנם קוראים מחוספס).

**דף טז עמוד א**

**\*עבד שקנה נכסים –** רבינו מפנה לרש"י ד"ה "וזה בא" (מגילה טו, א) האומר : "מרדכי בא אליו בטענת עושר, המן בא בטענת עוני, שמכר המן את עצמו למרדכי קודם לכן ימים רבים בככרי לחם". [[5]](#footnote-5)

**דף טז עמוד ב**

\***ששון זו מילה**- רבינו מפנה לרש"י ד"ה "שש" (שבת קל,א) : אמירה יחידה שקדמה לשאר אמירות, והיא מילה, שישראל עושין וששים עליה, דכל שאר מצות אינן מוכיחות כל שעה, כגון תפילין ומזוזה וציצית - דאינן כשהוא בשדה וערום בבית המרחץ, אבל זו מעיד עליהם לעולם, כדאמרינן במנחות (מג, ב) בדוד, שראה עצמו בבית המרחץ ונצטער, אמר: אוי לי שאני ערום מכל מצות, כיון שנסתכל במילה - נתיישבה דעתו.

\*רש"י ד"ה "כאמיתה"- רש"י מסביר שפירוש המילה "אמיתה"= כספר תורה עצמו. רבינו מפנה לתוד"ה "הא מורידין" הסובר כי אמיתה של תורה פירושו **מזוזה.** כי אם רצתה הגמרא ללמוד דין מגילה מדין ספר תורה יכלה בפשטות ללמוד זאת מהמילה **ספר** המשותפת לשתיהן (תוספות דוחים את ההוכחה אך לא את הפירוש ).

**דף יח עמוד א**

**\*שכחום וחזרו וסדרום-** רבינו מביא עוד שני מקומות שבהם הגמרא אומרת שדבר מסויים נשכח ובאו בדורות מאוחרים והזכירו את הדבר:

1. מגילה ג, א- שכחו אם ישראל איזו אות מאותיות מנצפ"ך באמצע תיבה ואיזו אות בסוף תיבה, ובאו הנביאים (צופים ) והזכירו לעם ישראל

2. סוכה מד, א- חביטת הערבה הייתה הלכה למשה מסיני ושכחו אותה ולאחר דורות חידשו הנביאים את המנהג.

**\* מכאן ואילך אסור לספר-** רבינו מפנה לגמרא מגילה כה, א. הגמרא אומרת כי רק השבחים שתקנו אנשי כנסת הגדולה לומר בתפילה מותר לנו לומר , אך אסור לנו להוסיף שבחים מדעתנו וזה מתאים לגמרא אצלנו .

**דף יח עמוד ב**

**\*עד שיעשה אחיך הגדול-** הגמרא מוכיחה מדין זה, כי שמואל פוסק הלכה כיחיד המחמיר (כמקרה הזה רבי יהודה בן בתירה) אפילו נגד רבים המקילים. רבינו מעיר כי בציטוט המשנה בגמרא במסכת יבמות לא כתובה המילה "הגדול" ואילו במשניות עצמן מוזכרת המילה "הגדול" כמו בגירסת גמרתינו. רבינו מפנה לתוספות יו"ט האומר כי כיוון שהמצווה לכתחילה באח הגדול , לכן ציינה המשנה את המילה "הגדול" אבל מדובר בכל אח שישא או יחלוץ ליבמה.

**\*שהלך לעבר שנה-** רבינו מפנה לתוד"ה "אמר רבי עקיבא" (יבמות קטו, א) **.** התוספות מסבירים כי לרבי עקיבא היה מותר לעבר שנה בחוץ לארץ מאחר שבארץ ישראל אי אפשר היה בגלל הלחץ הרומאי ורבי עקיבא היה גדול הדור (תוספות מפנה לברכות סג, א "שלא הניח כמותו בארץ ישראל"). מכאן לומדים תוספות לסיפור בגמרא שלנו על רבי מאיר שעיבר שנה בעסיא וצריך לומר שגם הוא לא הניח כמותו בארץ ישראל.

**\*שאני רבי מאיר-** הגמרא אומרת כי למרות שההלכה שהמעתיק מגילה חייב להעתיק מן הכתב ולא מהזכרון , רבי מאיר שונה כי הזיכרון שלו הוא כמעתיק מן הכתב. רבינו מציין כי במדרש רבה (בראשית פרשה לו , ח) כתוב כי רבי מאיר כתב מגילה מן הזיכרון וממנה העתיק את המגילה השניה ואת הראשונה גנז.

**דף יט עמוד א**

**\*תוד"ה "ובלבד שיהיו מראש התפר"-** רבינו מציין (על פי דברי התוספות בבכורות לט, א) כי הגירסה הנכונה היא "ובלבד שיהיה מראש **הדף** ועד הגיד..."

**דף יט עמוד ב**

**\*בציבור שנו-** הגמרא אומרת שלא יוצאים ידי חובת קריאת מגילה מתוך תנ"ך בציבור אבל ביחיד יוצאים ידי חובה. רבינו מפנה לתוד"ה "הוה עובדא" (מגילה ד, א) . בגמרא מובאת מחלוקת רב ורבי אסי האם חייבים לקרוא מגילה בעשרה (רבי אסי) או שבזמנה אפשר לקרוא אתה גם ביחיד (רב). תוספות מכריעים כדעת רב כי גם רבי יוחנן בדבריו המובאים בגמרא שלנו סובר שמותר לקרוא מגילה גם ביחיד (ואפילו מתוך מגילה הכתובה בין הכתובים).

**\*רש"י ד"ה "מחט סדקית " ויש מחט אחרת –** רש"י מציין כי יש מחט שתופרים בה חורי הבגדים והיא דקה ויש מחט של גסה שנקראת "מחט של סקאין". רבינו מפנה למשנה (שבת יז, ב) שם מוזכרת מחט של סקאין שאפשר ליטלה בשבת לפתוח בה את הדלת ומכאן שאכן מדובר במחט מסיבית.

**\*תוד"ה "ורבי יהודה מכשיר"- ולא אתי תרי דרבנן...-** תוספות מסבירים כי מי שלא מכשיר קטן כקורא מגילה זה מפני שחיוב מגילה בקטן הוא "תרי דרבנן" וחיוב מגילה בגדול הוא "חד דרבנן " ולא אתי תרי דרבנן ומוציא חד דרבנן. רבינו מפנה לתוד"ה "אבל" (מגילה כד, ב) . בתוספות מחדשים כי גם רבי יהודה מסכים לעקרון שלא מוציא "תרי דרבנן" ידי חובה "חד דרבנן" , אלא שבמגילה ספציפית הוא מקל מאחר שגם הקטנים היו בגזירת המן וניצלו ולכן חיובם בקריאת מגילה כגדולים.

\***אותו ד"ה בתוס'- ויש לומר דסומא עדיף**- תוספות מחלקים בין סומא (לא מלידה כמו רב יוסף ורב ששת) שהיה להם בשלב מסויים בחייהם חיוב דאורייתא במצוות ולכן יכולים והוציא במצווה דרבנן גם פקח , לבין קטן שעד שלב זה תמיד היה חיוב דרבנן ולא אתי תרי דרבנן ומוציא חד דרבנן. רבינו מפנה לתוד"ה "מי שלא ראה מאורות" (מגילה כד, א) ושם התוספות מסבירים הסבר אחר מדוע עדיף סומא גדול על קטן. הסיבה המובאת שם היא שגדול ובר דעת עדיף מבחינת ההלכה על קטן שאינו בר דעת ולכן יכול להוציא את הגדול הרואה במצווה דרבנן.

**\*תוד"ה "ודלמא רבי יהודה היא..."-** תוספות מסבירים כי כיוון שנפסקה הלכה כרבי יהודה לכן הגמרא מנסה בכל דרך להעמיד את המשנה כמוהו. רבינו מביא מקום נוסף (שבת לז, ב תוד"ה "לעולם") שבו הגמרא מנסה להעמיד את המשנה בתנא מסויים כי להלכה פוסקים כמוהו.

**דף כ עמוד א**

**\*תוד"ה "ולא טובלין"- וגם צריך טבילה אחריה-** התוספות מוכיחים כאשר מזים מי חטאת, צריך טבילה לפני ההזאה וגם טבילה לאחר ההזאה. רבינו מפנה לתוד"ה "עשאוה בטמא מת, (חגיגה כג, א) שם תוספות מצטטים את דברי רבינו תם שצריך שתי טבילות , אחת לפני הזאה ואחת אחריה.

**\*אותו ד"ה "דאי לפני הזאה..." –** רבינו מפנה לתוד"ה "לא ס"ד" (שבת קיא,א) המקשה מדוע מותר לטמא מת לטבול ביום הכיפורים והרי ממילא הוא זקוק גם להזאת מי חטאת ואת זה אסור לעשות ביום הכיפורים. ותירצו התוספות כי אין חיוב לטבול ביום ההזאה ולכן יטבול ביום הכיפורים ואת ההזאה יבצע למחרת . תירוץ שני הביאו התוספות כי מדובר שהיזו אליו לפני כניסת יום הכיפורים **וכאן מדובר בטבילה שאחריה** (כי לשיטת התוספות יש שתי טבילות, לפני ההזאה ואחרי ההזאה).

**דף כ עמוד ב**

**\*דכתיב וסמך ושחט-** רבינו מפנה לתוד"ה "ידו" (מנחות צג,א). הגמרא אומרת שנשים פטורות מסמיכה שאמר "וסמך ידו" – ולא יד אשתו. תוספות שואלים מדוע צריך פסוק למעט ואשה והרי זו מצוות עשה שהזמן גרמא. התוספות מוכיחים מהגמרא שלנו האומרת כי סמיכה מצוותה רק ביום (כי הוקשה לשחיטה) ואם כן לילה אינו זמנה וממילא אשה פטורה.[[6]](#footnote-6)

**תוד"ה "לקמיצה "- וכן לתנופה והגשה-** תוספות אומרים כי תנופה והגשה של המנחה אינם צריכים כהן כי מדובר לפני מלאכת קמיצה. רבינו מקשה מתוד"ה "הסמיכות" (קידושין לו,א) שם מסיקים תוספות כי הגשה היא מלאכת כשרה בכהנים בלבד (וכך לכאורה כתוב מפורש בגמרא: "הגשות. דכתיב: וזאת תורת המנחה הקרב אותה בני אהרן, בני אהרן - ולא בנות אהרן") . **והשאיר רבינו בצע"ג[[7]](#footnote-7).**

**דף כא עמוד א**

**\*אלמלא מקרא כתוב-** רבינו מפנה לעוד שני מקומות שבהם הגמרא אומרת שאם לא היה מקרא כתוב , אי אפשר היה לאומרו:[[8]](#footnote-8)

1. **ראש השנה יז,ב :**ויעבר ה' על פניו ויקרא, אמר רבי יוחנן: אלמלא מקרא כתוב אי אפשר לאומרו, מלמד שנתעטף הקדוש ברוך הוא כשליח צבור, והראה לו למשה סדר תפלה. אמר לו: כל זמן שישראל חוטאין - יעשו לפני כסדר הזה, ואני מוחל להם

2. **סוטה יג, ב-** משה רבינו נפטר בחלקו של ראובן וקבור בחלקו של גד. הגמרא מתארת את "מסע הלוויה" של משה ואומרת שאם לא מקרא שכתוב לא היה רשות לאומרו.

**דף כב עמוד א**

**\*בשלמא רב הונא קרי בכהני-** הגמרא אומרת כי רב הונא היה עולה לתורה ראשון, כי גם הכהנים החשובים של ארץ ישראל , רבי אמי ורבי אסי היו כפופים לו. משמע שאם לא היו כפופים לו לא היה עולה כי אין לעלות לפני כהן. רבינו מפנה לתוד"ה "הכי קאמר" , שבאחד מתירוציו אומר כי דווקא בשבתות כאשר יש כינוס רב של אנשים, תלמיד חכם (שאינו גדול הדור) לא יעלה לפני כהנים , אך בשני וחמישי היה רב הונא עולה ראשון גם אם רבי אמי ורבי אסי לא היו כפופים לו.

**דף כג עמוד א**

**\*ואפילו אשה-** רבינו מפנה לתוד"ה "הא רבי יהודה" (ראש השנה לג, א). ר"י בר יהודה רוצה להוכיח מהגמרא שלנו כי נשים יכולות לברך על מצווה שהן פטורות ממנה. כתוב בגמרתינו כי בעיקרון נשים יכולות לעלות לתורה ולברך , למרות שאינן חייבות בלימוד תורה. רבינו תם דוחה את ראייתו משני טעמים:

א. הברכות בעליה לתורה הן על **הקריאה** ולא על מצוות תלמוד תורה

ב. מדובר שהאשה עולה באמצע, ובימים ההם מי שעלה באמצע כלל לא בירך.

**\*כבוד הציבור-** עיין גיליון הש"ס כד, ב

**\*מפטיר מהו שיעלה-** רבינו מפנה לתוד"ה " בשני ובחמישי" (תענית כט, ב). הגמרא אומרת כי תשעה באב שחל ביום שני או חמישי , עולים שלושה ומפטיר אחד. ר"ת מדייק מכאן כי מפטיר עולה למניין (גם בתשעה באב וגם בכל שבת למניין שבעה) ,שברי בימי שני וחמישי אסור להעלות ארבעה.

**\*תוד"ה "כיון..."-** תוספות אומרים כי כמו שבתפילת ערבית בימי החול תקנו לומר (בחו"ל) את ברכת "יראו עינינו" כדי להכריע תפילת ערבית רשות כך תקנו לומר חצי קדיש לפני עליית השביעי כדי לציין שהמפטיר איננו עולה למניין שבעה.

רבינו מפנה לשלושה מקורות:

א. תוד"ה "מברך" (ברכות ב, א) – כתוב שתקנו את ברכת "יראו עינינו" בגלל סיבה אחרת לגמרי והיא שהתפילה תמשך עוד קצת ואז המאחרים לא יוותרו לבדם בבית הכנסת בסיום התפילה (בתי הכנסת שלהם היו בשדה וזה היה מקום סכנה).

ב. תוד"ה "רבי יוחנן" (ברכות ד, ב) – ג"כ מציין את מה שנאמר בדף ב, א וכן מוסיף שבברכת יראו עינינו יש 18 אזכרות כנגד 18 ברכות תפילת העמידה

ג. תוד"ה "והלכתא" (ברכות כז, ב) – אומר כי תקנו לומר פסוקים (ברכת יראו עינינו) וקדיש אחר כך כדי לציין שתפילת ערבית רשות (כמו בתוספות אצלינו במסכת מגילה).

**דף כג עמוד ב**

**\*כיוון דבעי למימר לאלוהינו-** רבינו מפנה לתוד"ה "נברך" (ברכות מט, ב) המציין כי בכל מקרה אומרים "אלוהינו" (ללא ל') כי "לאלוהינו" אומרים רק כאשר הדבר קשור לשירה והודאה (שירו **לה' ).**

**\*תוד"ה "לא שנו"-** הגמרא מחלקת בין מקום שיש מתרגם למקום שאין מתרגם . תוספות מציינים כי עצם זה שהגמרא מציינת שיש מקום ללא מתרגם , **אנו סומכים על כך ולא מתרגמים הפטרות ופרשיות** . רבינו מפנה לתוספות ד"ה "ואם היו" (מגילה כד, א) ושם דווקא תוספות כותבים **שהמנהג לתרגם** ואף מסביר פרטים שונים לגבי המנהג הזה.

**דף כד עמוד א**

**\*אמר רב אסי כנגד תורה, נביאים וכתובים-** רבינו מפנה למדרש רבה (דברים , פרשת כי תבוא , פרשה ז) שם כתוב כי חיוב שלושה פסוקים לכל עולה זה כנגד שלושת האבות או כנגד משה, אהרן ומרים

\***תוד"ה "מי שלא "-** תוספות אומרים כי סומא פטור מכל המצוות הכוונה מדאורייתא אבל בדרבנן חייב. רבינו מפנה לתוד"ה "הא רבי יהודה" (ראש השנה לג, א) . גם שם התוספות מזכירים את החילוק בין חיוב דאורייתא לחיוב דרבנן לגבי סומא.

\*באותו ד"ה –תוספות אומרים כי למרות שקטן (שיש בו תרי דרבנן : עצם פריסת שמע זה דין דרבנן וקטן חייב רק מדרבנן) אינו יכול להוציא את הגדול שיש בו חד דרבנן , סומא למרות שיש בו תרי דרבנן יכול להוציא את הגדול מאחר שהוא" גדול ובר דעת עדיף טפי מקטן".

רבינו מפנה לתוד"ה "ורבי יהודה" (מגילה יט, ב). ושם כבר הוסבר , ע"ש.

**דף כד עמוד ב**

**\*משום כבוד הציבור-** רבינו מביא מקומות נוספים בהם מופיע "כבוד הציבור"

**א. מגילה דף כג ,א :** תנו רבנן: הכל עולין למנין שבעה, ואפילו קטן ואפילו אשה. אבל אמרו חכמים: אשה לא תקרא בתורה, מפני כבוד צבור

**ב. יומא ע, א:** ובעשור של חומש הפקודים קורא על פה. אמאי? נגלול וניקרי! - אמר רב הונא בריה דרב יהושע אמר רב ששת: לפי שאין גוללין ספר תורה בציבור, מפני כבוד ציבור

ג. **גיטין ס, א** : רבה ורב יוסף דאמרי תרוייהו: אין קוראין בחומשין בבית הכנסת משום כבוד צבור

ד. **סוטה לט, א :** ואמר רבי תנחום אמר רבי יהושע בן לוי: אין שליח צבור רשאי להפשיט את התיבה בצבור, מפני כבוד צבור.

\***אלמלי**- רבינו מפנה לתוספות ד"ה "אלמלא" (מגילה כא, א). הסברתי שם . ע"ש

\*משנה, **ציפן זהב**- רבינו מפנה למסכת סנהדרין (מח,א) שם מסקנת הגמרא שבכל מקרה ציפן זהב פסולה וכל המחלוקת היא לגבי הכין תפילין מעור בהמה כשרה אך לא כיוון לשמן.

**דף כה עמוד א**

**\*גנאי הוא לו-** רבינו מפנה דף יח עמוד א במסכתינו , שם כתוב שמותר להתפלל לקב"ה את מה שתקנו אנשי כנסת הגדולה אך מעבר לזה אין לנו השגה בעוצמתו של הקב"ה ואין לנו להוסיף על כך. וזה מתאים למשל שמביא הגמרא כאן.

\***תוד"ה "מפני"-** תוספות מקשים על הגמרא האומרת שכל המצוות , גם הנראות רחמים אינן אלא גזרות. לכאורה מפיוט שיסד ר"א הקליר "צדקו אותו ואת בנו ביום אחד בל תשחטו" שעולה מכאן שזה חלק מרחמי הבורא?

רבינו מפנה לתוד"ה "ורגלי החיות" (חגיגה יג, א) שם אומרים תוספות על רבי אלעזר הקליר:

"וכן היה דרכו שבכמה מקומות היה מניח שיטת הש"ס שלנו כדי לאחוז שיטת הש"ס ירושלמי שהוא היה תנא והוא היה ר"א ברבי שמעון".[[9]](#footnote-9)

**דף כה עמוד ב**

**\***הגמרא אומרת שהייתה ההוא אמינא לא לתרגם את הקללות כדי שלא תחלש דעתם של השומעים. רבינו מפנה לרא"ם (בראשית מה, כו). הרמב"ן כתב כי פירוש המילה "**ויפג** לבו כי לא האמין להם" התבטל ושבת . הרא"ם אומר כי זה לא יתכן שהרי בגמרא שלנו גם כן השתמש הגמרא במילה הזו "דלמא **פייגא** דעתייהו דציבורא " וברור כי אין הכוונה שדעתם תתבטל אלא תחלש דעתם ולכן הוא הפירוש גם בפסוק "ויפג לבו"- נחלש לבו.

**דף כו עמוד א**

**\*רש"י ד"ה תוספתא ובמעמדות-** הגמרא אומרת שרחובה של עיר יש בו קדושה שהרי מתפללים בו בתעניות **ובמעמדות.** רש"י אומר בשם רבו ר"י הלוי שאין לגרוס במעמדות שהרי רק בתעניות הייתה תפילה ברחוב.רבינו מפנה לחידושי הרמב"ן (בבא בתרא עז, א ד"ה "אין אותיות" ) המציין כי לעיתים הגמרא כותבת בגלל שגרת הלשון גם דברים שאינם נכונים הלכתית . וכך דבריו:

ולא תטעה במה שאמרו בפ"ק דנזיקין (י"ד ב') עבדים ושטרות נמי נקנין, שכבר אמר רש"י ז"ל דאשגרת לישן הוא כמו שנמצאו כיוצא בה בתלמוד למאות ולאלפים דברים שבאו שלא בדקדוק, כיוצא בה במסכת תענית (מגילה כ"ו א') הואיל והעם מתפללין בו בתעניות ובמעמדות ולאו דוקא מעמדות, ובפ"ק דמנחות (ו' א') ערלה וכלאי הכרם שלא היתה להם שעת הכושר ולאו דוקא כלאי הכרם כדאיתא בפרק כל הבשר (קט"ז א'), ובפרק העור והרוטב (קכ"ה א') ותו קולית הנבלה וקולית השרץ אמאי מטמו ולאו דוקא שרץ דהאי מטמא בכעדשה אלא אשגרת לישן הוא

\***רש"י ד"ה טורסיים** – רש"י מפרש צורפי נחושת (שריח רע נודף מהם והם כמו בורסקאים). רבינו מפנה לתוד"ה "מטלית של טרסיים" (חולין נז,ב) הסובר שטורסים זה שם של אומה ולא שם של מקצוע. וכן לתוד"ה "רבן של תרסיים אני" (ע"ז יז, ב) שם מביא תוספות את שני הפירושים הן של רש"י והן הפירוש המופיע בחולין. .

\***רש"י ד"ה "לא שנו"-** הגמרא אומרת כי אם מכרו את בית הכנסת הרי הוא בקדושתו חוץ ממקרה שמכרו שבעה טובי העיר במעמד אנשי העיר שאז הלוקח יכול לעשות בו מה שירצה. לפי הסברו של רש"י צריך שני תנאים: א. המוכרים הם שבעה טובי העיר ב. במעמד אנשי העיר.

רבינו מקשה מרש"י ד"ה "ורבנן" (דף כז , ב). רש"י מציין שם תנאי שלא מצאנו עד עכשיו והוא שצריך הלוקח להעלות את בקדושה את הדמים. וקשה הרי אם נמכר ע"י שבעת טובי העיר במעמד אנשי העיר אין שום צורך להעלות בקדושה ואם לא נמכר על ידם ממילא לא יצא בית הכנסת לחולין. ומשאיר בצע"ג.

**דף כו עמוד ב**

**\*אמר ליה מהו למזרעיה?-** רבינו מפנה לתוד"ה "בתי כנסיות"(מגילה כח,ב). תוספות הסבירו כי בתי כנסיות בבבל קדושתם כל עוד הם עומדים אבל כאשר חרבים בטלה קדושתם. אם כך מקשים תוספות מדוע צריך היה רבינא לקנות את חורבת בית הכנסת משבעה טובי העיר על מנת לזרוע הרי ממילא בטלה קדושת המקום? והשיבו תוספות כי זריעה זה ביזוי גדול למקום שהיה בו בית כנסת ולכן אף בחורבנו אסור לזרוע ללא רכישה משבעה טובי העיר.

\***פליגי בה רב אחא ורבינא-** רבינו מפנה לגמרא מסכת בבא מציעא (טז, א) שם מובאת גם כן מחלוקת רב אחא ורבינא האם מתנה כמכר או כירושה . שם הגמרא גם מביאה את הטעמים (מתנה כירושה- כי בשניהם לא טרח וקיבל, מתנה כמכר- הוא טרח לרצות את חבירו ולכן נתן לו מתנה) . וכן מפנה רבינו לר"ש (מעשרות ב,א) שם כותב כי מתנה אינה כמכר ולכן מי שנתן במתנה פירות לחבירו לא הוקבעו למעשר.

**\*לנטורי בעלמא עבידן-** רבינו מציין כי גירסת הרי"ף "וכאנדרונא דמיא"

**\*וחוצץ בפני הטומאה**- רבינו מפנה לתוד"ה "היא גופה" המוכיח מגמרא שלנו כי כלי עץ העשוי לנחת אינו צריך ביטול במקומו כדי לחצוץ מפני הטומאה שהרי אצלינו רבא אמר להם להניח את התיבה ולא הצריך גם לבטל אותה שם .

**דף כז עמוד א**

**\*אלא ללמוד תורה-** הגמרא מביאה ברייתא האומרת כי מותר למכור ספר תורה כדי ללמוד תורה ולישא אשה. רבינו מפנה לשני מקורות:

א. תוד"ה "פדיון שבויים" (ב"ב ח ,ב) – התוספות שואלים מדוע לא כתוב בגמרא שלנו שגם לפדיון שבויים מותר למכור ספר תורה? ותשובתו כי זה מילתא דפשיטא.

ב. תוד"ה "ללמוד תוורה" (עבודה זרה, יג,א)- תוספות אומרים כי לדעתם שתי המצוות הללו הן מצוות חשובות ביותר ולכן מותר למכור עבורן ספר תורה אך על מנת לקיים שאר מצוות אסור. ואילו בשאילתות כתוב ההפך, שתי המצוות הללו הן מצוות קלות וקל וחומר למצוות חמורות יותר שמותר למכור עבורן ספר תורה. [[10]](#footnote-10)

**\*אשה נמי-** הגמרא אמרה כי מותר למכור ספר תורה ע"מ לישא אשה, כי "לא תהו בראה לשבת יצרה". רבינו מפנה למספר מקורות:

א. תוד"ה "שנאמר" (בבא בתרא יג, א) – תוספות שואלים מדוע לא הוכיחה הגמרא (גם במסכת מגילה וגם במסכת בבא בתרא) את חשיבות מצוות נישואין מהפסוק "פרו ורבו" והעדיפה את הפסוק "לא תהו בראה לשבת יצרה"?

תשובת ר"י הייתה כי הגמרא רצתה להראות את חשיבות מצווה זו מעבר לציווי הכתוב בתורה בכל מצווה אחרת ולכן הביאה פסוק מספרי הנביאים כדי לחזק את עוצמת המצווה (שהרי בבא בתרא כתוב שכופין את רבו שמחזיק חצי ממנו, לשחררו בשביל קיום מצווה זו)

ב. תוד"ה "לא תוהו" (חגיגה ב,ב) – התוספות אומרים שחזק יותר הפסוק "לא תהו בראה" מאשר הציווי "פרו ורבו" ומוכיח כי גם בגמרא שלנו שרצו להראות חשיבות מצווה זו הביאה הגמרא את הפסוק מישעיהו ולא את פרו ורבו[[11]](#footnote-11).

ג. תוד"ה "לא תוהו" (גיטין מא, ב) – תוספות בתירוצם השני חוזרים על הנאמר בתוספות במסכת חגיגה לעיל.

**דף כט עמוד א**

**\*בית הכנסת דשף ויתיב-** רבינו מפנה לספר "מלחמות ה'" לרמב"ן סוף פרק רביעי במסכת כתובות ושם גירסתו "דשייף ויתיב".

**\*מריש הוא גריסנא-** רבינו מציין כי בגמרא במסכת ברכות (ח, א) מובאים דברי אביי אך בעוד אצלינו הוא הבין כי עדיף להתפלל במקום בו לומדים תורה מפסוק , בגמרא בברכות הוא הבין את הקשר ממאמר חז"ל (אין לו לקב"ה אלא ד' אמות של הלכה בלבד).

**דף כט עמוד ב**

**\*קדמינן וקרינן-** רבינו מפנה לתוד"ה "בפרוס" (בכורות נז, א) . התוספות אומרים כי צריך שלושים יום שלמים (ללא יום המעשה עצמו שהוא יום א' בניסן שבו קונים מכספי מחצית השקל קורבנות ). לכן מסקנתו היא שמכריזים על השקלים יום לפני א' אדר , אך כדי לקבוע קו אחיד המשנה קראה ליום תחילת ההכרזה "א' אדר"

**דף לב עמוד א**

**\*משום דאפכי להו-** הגמרא אומרת שרבי זירא לא אמר "הלכה כרבי יהודה" אלא חזר על דעתו , משום שיש שהפכו את שמות האומרים בברייתא . רבינו מפנה לשני מקורות נוספים בהם הגמרא עונה את אותה התשובה: גיטין כח ,א , מנחות ל, ב.

**\*מניין שמשתמשים בבת קול?-** רבינו מפנה לתוספות יום טוב (יבמות טז, ז) . תויו"ט מביא את דעת רע"ב ורש"י מה הכוונה "בת קול" ולאחר מכן כותב את דעתו:

ולי נראה שנקרא בת קול לפי שאינו קול לו קול אליו כמו שנאמר (במדבר ז') וישמע את הקול מדבר אליו שזהו נבואה ממש אבל קול זה שאנו בו הוא מעינו ודוגמתו במדריגה למטה ממנו ולכך קראוהו בת קול שהיא הבת לאביה ולתשות כחה לא קראוהו בן קול אלא בת קול

.

1. דבר משה- יש לציין הערת **מהרא"ל צינץ** בפירושו לאבן העזר הנקרא טיב קידושין (ס"ק ג)

   "משמע לילך על המשתה אין מבטלין, וכמ"ש הבית שמואל (ס"ק ג) בשם הדרישה (ס"ק א). בפרט בזמן הזה שאינו דומה לדורות הקדמונים שכל דבריהם תורה ויראת שמים, לא כן כשמתוועדין עם אנשים מרבין בשיחה בטילה ודברים של הבל, א"כ אין לבטל תלמוד תורה השקול כנגד כולם"

   וכן יש לציין הערת **החלקת מחוקק** בס"ק ב: אפילו מי שתורתו אומנתו מחויב לבטל לא שהוא רשות בלבד כך כתב הרא"ש ואפשר לומר דוקא כשרואה שנכנסין לחופה צריך לכבדם אבל אם יודע שיש חופה בעיר א"צ לבטל מלימודו ולילך שם: [↑](#footnote-ref-1)
2. דבר משה- הירושלמי אומר את זה גם לגבי יהודה , שנראה 'שדיבר ראשון לפני אחיו הגדולים אך למעשה דיברו לפי הסדר ודבריו נכתבו בתחילה כי עצתו התקבלה. [↑](#footnote-ref-2)
3. דבר משה- יש לציין כי גם הגהות מהר"ב רנשבורג הפנה לספר מקום שמואל. [↑](#footnote-ref-3)
4. דבר משה- מעניין כי בגמרא במסכת יוצא דף עה, ב רבינו מציין מקומות נוספים שבהם נמצא העיקרון של כתיב וקרי וכאן במסכת מגילה הוא אינו מביא את המקומות הללו: שבת כח ע"ב סוכה ט ע"ב יבמות סה ע"ב הוריות ד ע"א. [↑](#footnote-ref-4)
5. דבר משה- המקור לדברי רש"י הוא התרגום למגילה , ולפלא על הגמרא שכלל לא הביאה את הסיפור הזה. [↑](#footnote-ref-5)
6. דבר משה – רעק"א בגיליון הש"ס במסכת מנחות דוחה את הוכחת תוספות מן הגמרא שלנו:

   ואני בער לא אדע דמנ"ל לרבותינו בעלי תוספות לומר דזה מקרי זמ"ג, דהא אין המניעה מצד לילה, אלא דכלל הוא דסמיכה יהי' תיכף לשחיטה, וזהו גם ביום ובלילה א"א לסמוך לשחיטה וגם ביום בלא תיכף לשחיטה ליכא סמיכה, וצלע"ג. [↑](#footnote-ref-6)
7. דבר משה- הרמב"ן בחדושיו למסכת קידושין עונה על השאלה הזו בשם רבינו תם: מקמיצה הכתובה **באותו פסוק** ואילך [בפרשת מנחת סולת] מצות כהונה... אבל הגשה דכתיב בפרשתא אחריתי [פרשת מנחת מרחשת] אף על פי שהיא קודם קמיצה, מצות כהונה היא ופסולה **בזר** ובנשים... [↑](#footnote-ref-7)
8. דבר משה- תמיהני מדוע לא הביא רבינו מקומות נוספים כגון ברכות לב א , בבא בתרא י א, . גם בגיליון הש"ס במסכת ראש השנה הביא רק את סוטה יג ואת גמרתינו. [↑](#footnote-ref-8)
9. דבר משה- ואני הקטן לא הבנתי הערתו . גם בירושלמי מסכת ברכות כתוב אותו דבר בדיוק כמו בבבלי ואפילו יש התייחסות מפורשת למצוות "אותו ואת בנו" שלא מופיעה בבבלי. וא"כ שבה הקושיה על מה סמך הקליר בפיוטו? [↑](#footnote-ref-9)
10. דבר משה- וקשה לי על שיטת השאילתות וכי תלמוד תורה מצווה קלה היא והרי כבר נאמר "ותלמוד תורה כנגד כולם", והגמרא אצלינו בעצמה אמרה "דלמא שאני תלמוד , שהתלמוד מביא לידי מעשה"? [↑](#footnote-ref-10)
11. דבר משה- מהפסוק פרו ורבו מוכח שרק **אם לא קיים עדיין מצווה זו מותר למכור ספר תורה על מנת לישא אשה ,** מהפסוק "לא תהו בראה" לכאורה נראה שגם אם קיים מצווה זו , עדיין יכול למכור ספר תורה על מנת לישא אשה ולהעמיד עוד תולדות. ואכן זו מחלוקת ראשונים ואחרונים. [↑](#footnote-ref-11)